钦定古今图书集成/明伦汇编/宫闱典/第092卷 > 魏国长公主 下嫁萧排押
## 钦定古今图书集成/明伦汇编/宫闱典/第092卷 > 魏国长公主 下嫁萧排押

按《辽史公主表》：“景宗次女长寿女，封吴国公主。统和
初，进封卫国，改封魏国长公主，下嫁宰相萧排押。”开
泰六年薨。按《萧排押传》，“排押字韩隐，国舅少父房
之后。多智略，能骑射。统和初，为左皮室详稳，讨阻卜
有功。四年，破宋将曹彬、米信兵于望都。凡军事有疑，
每预参决。寻总永宁宫分纠及舍利、拽剌二皮室等
军”，与枢密使耶律斜轸收复山西所陷城邑。是冬，攻
宋，隶先锋，围蒲城，率所部先登，拔之。改南京统军使，
尚卫国公主，拜驸马都尉，加同政事门下平章事。十
三年，历北南院宣徽使，条上时政得失及赋役法，上
嘉纳焉。十五年，加政事令，迁东京留守。二十二年，复
攻宋将渤海军，下德清军。后萧挞凛卒，专任南面事。
《宋》和议成，为北府宰相。圣宗征高丽，将兵由北道进
至开京西岭，破敌军，斩数千级。高丽王询惧，奔平州排押入开京，大掠而还。帝嘉之，封兰陵郡王。开泰二
年，以宰相知西南面招讨使。五年，进王东平。排押为
政宽裕而善断，诸部畏爱，民以殷富，时议多之。七年，
再伐高丽，至开京，敌奔溃，纵兵俘掠而还。渡茶、陀二
河，敌夹射排押，委甲仗走，坐是免官。太平三年，复王
豳薨。弟《𢘆德》。